Man gee hom oor aan polisie ná moord | Netwerk24
Deur Cara-Lee Dorfling 05 Julie 2020 17:00
’n Taxi-assistent is Saterdag by die taxi-parkeerterrein van die Cleary Park-winkelsentrum vermoor. Foto: Facebook
Die 23-jarige man het by die Gelvandale-polisiekantoor aangemeld, waar hy ’n mes oorhandig het en vir die moord op Roland Tobias in hegtenis geneem is.
Volgens kol. Priscilla Naidu, polisiewoordvoerder, spruit die moordsaak uit ’n voorval Saterdagoggend waar die verdagte en Tobias glo oor werkverwante sake by die Cleary Park-winkelsentrum se taxistaanplek gestry het.
Albei is werksaam as taxi-assistente en het glo gestry oor wie in watter taxi die dag sal werk.
Volgens ooggetuies het die verdagte kwaad geword en weggestap. Die verdagte het egter kort daarna weer teruggekeer en blykbaar vir Tobias met ’n mes in die nek gesteek.
Naidu sê Tobias het inmekaargesak terwyl hy probeer weghardloop het. Hy is op die toneel dood verklaar.
Die verdagte het ook gevlug, maar het later die dag by die polisiekantoor aangemeld.
Hy sal na verwagting Maandag op aanklag van moord in die landdroshof in Port Elizabeth verskyn.